ŉ Verrassing op losskakel, en hul twee vernaamste spelers wat fiks is vir Saterdag se toets teen Suid-Afrika, is die kenmerk van die Wallabies-span wat Donderdag deur hul afrigter Michael Cheika aangekondig is.
Cheika het ŉ paar onsekerhede oor beserings gehad wat sy voorbereiding ontwrig het. Terwyl van die manne Woensdag nog erken het hulle is nie seker of hulle fiks genoeg vir die toets is nie, het hul deuntjie duidelik verander.
Die plaasvervanger-skrumskakel Nick Phipps het nie van sy ribbesering verlede naweek in ŉ klubwedstryd herstel nie en sy plek op die bank word deur die onervare Joe Powell ingeneem. Taniela Tupou het van sy dyspierbesering herstel en die sterk stut is ook op die bank.